b"\n_START_ARTICLE_\nSamoa\n_START_SECTION_\nPovijest\n_START_PARAGRAPH_\n_NEWLINE_Samoa se sastoji od dva ve\xc4\x87a otoka, Upolu (na kojem \xc5\xbeivi ve\xc4\x87ina stanovni\xc5\xa1tva) i Savai'i, te sedam manjih oto\xc4\x8di\xc4\x87a. Pretpostavlja se da su je naselili doseljenici s Fid\xc5\xbeija prije oko 3500 godina. Od 1899. do 1914. bila je kolonija Njema\xc4\x8dke, a zatim je zemljom upravljao Novi Zeland do 1962. kada je, kao prva me\xc4\x91u dr\xc5\xbeavama Polinezije, postala neovisna. Glavna gradska naselja su: Apia (38,836), Vaitele (5,200), Faleasi'u (3,209), Vailele (3,175).\n_START_SECTION_\nStanovni\xc5\xa1tvo\n_START_PARAGRAPH_\nStanovni\xc5\xa1tvo Samoe 2005 godine imalo je 184.000 koje pripada u 7 raznih etni\xc4\x8dkih zajednica, to su: Angloamerikanci (200); Anglonovozelan\xc4\x91ani (500); Englezi (100); Euronezijci (19.000); Han Kinezi (200); Maori (200), doma\xc4\x87i Samoanci (164.000). Kr\xc5\xa1\xc4\x87anima se izja\xc5\xa1njava gotovo cijela zemlja. Najvi\xc5\xa1e je protestanata i rimokatolika.\n_START_SECTION_\nJezici\n_START_PARAGRAPH_\nNa Samoi postoje svega 2 jezika, i oba su slu\xc5\xbebena, to su samoanski 199.000 (1999) i engleski 200 (2004).\n_START_SECTION_\nDr\xc5\xbeavno ure\xc4\x91enje\n_START_PARAGRAPH_\nSamoa je parlamentarna demokracija, a na \xc4\x8delu dr\xc5\xbeave nalazi se dr\xc5\xbeavni poglavar koji nosi titulu o le Ao o le Malo. Nakon smrti Malietoa Tanumafili II. 2007. godine, koji je du\xc5\xbenost obna\xc5\xa1ao do\xc5\xbeivotno, novog poglavara Tupua Tamasese Tupuola Tufuga Efi izabrao je jednodomni parlament (Fono), na vrijeme od pet godina. Parlament ima 49 zastupnika, kojima mandat traje pet godina. Izvr\xc5\xa1nu vlast obavlja vlada kojoj je na \xc4\x8delu premijer, koji u\xc5\xbeiva ve\xc4\x87inu u parlamentu, a formalno ga imenuje \xc5\xa1ef dr\xc5\xbeave._NEWLINE_Pravni sustav temelji se ne engleskom common law sustavu, s utjecajem lokalnih obi\xc4\x8daja. Vrhovni sud najvi\xc5\xa1a je sudska instanca.\n_START_SECTION_\nZemljopis\n_START_PARAGRAPH_\n_NEWLINE_Samoa se nalazi ju\xc5\xbeno od ekvatora, na pola puta izme\xc4\x91u Havaja i Novog Zelanda u polinezijskoj regiji Tihog oceana. Ukupna povr\xc5\xa1ina zemlje je 2.934 km\xc2\xb2, povr\xc5\xa1ina je usporediva s \xc5\xa0ibensko-kninskom \xc5\xbeupanijom. Dr\xc5\xbeava se sastoji od dva velika otoka Upolu i Savai'i koji \xc4\x8dine 99% od ukupne povr\xc5\xa1ine zemlje, te osam malih oto\xc4\x8di\xc4\x87a. Klima je ekvatorska, s prosje\xc4\x8dnom godi\xc5\xa1njom temperaturom od 26,5 \xc2\xb0C, ki\xc5\xa1na sezona je od studenog do travnja."